A lengyelek szállítanak gázt Ukrajnának az oroszok helyett
A Gazprom a szerződést is fel akarja bontani ukrajnai partnerével.
A Gazprom kénytelen elindítani a stockholmi döntőbíróságon a tranzitgáz ukrajnai szállításáról szóló szerződések felbontását célzó eljárást – közölte Alekszej Miller, az orosz állami gázvállalat vezérigazgatója a sajtóval pénteken. "A kettős mércét alkalmazó stockholmi döntőbíróság aszimmetrikus döntést hozott a Naftogaz Ukrainival megkötött tranzitgáz-szállítási szerződésekről. Döntése jelentősen megbontotta a feleknek a szerződésekkel kapcsolatos érdekegyensúlyát" – mondta Miller, aki szerint a döntőbírók a Gazprom számára kedvezőtlen döntést az ukrán gazdaság állapotának romlásával indokolták.

A stockholmi döntőbíróság február 28-án 2,56 milliárd dollár kifizetésére kötelezte a Gazpromot a Naftogaz Ukrainival megkötött tranzitszerződése alulteljesítése miatt. Az orosz gázvállalat közölte, hogy nem ért egyet a határozattal, és a törvénnyel összhangban álló eszközökkel megvédi jogait.

Alekszandr Medvegyev, a Gazprom vezérigazgató-helyettese csütörtökön közölte, hogy a Gazprom visszafizette a Naftogaznak a márciusi gázszállításért járó díjat és a szállítást nem kezdi meg az érvényes szerződés egyeztetett kiegészítése nélkül. Andrej Kobolev, a Naftogaz vezérigazgatója a lépést a bírósági döntés végrehajtása megtagadásaként értékelte. Közölte azt is, hogy az Oroszországból érkező gázszállítmányok leállása miatt Ukrajnában gázhiány lépett fel, ami miatt március 6-ig korlátozni kell a fogyasztást.

A tranzitvezetéket üzemeltető Ukrtranszgaz közölte, hogy a Gazprom "felelőtlen" lépései veszélybe sodorták az európai és az ukrán fogyasztók ellátását.

A lengyel állami gázszolgáltató közben azonnali ukrajnai gázszállításról állapodott meg a Naftogazzal, miután az orosz Gazprom csökkentette ukrajnai gázexportját. A 60 millió köbméter földgázra szóló, március végéig érvényes megállapodás alapján a PGNiG péntek reggel kezdte el szállításokat azon a gázvezetéken át, amely 2015 óta összeköti Lengyelország és Ukrajna hálózatát.

A PGNiG elnöke, Piotr Wozniak szerint a lengyel gázszolgáltató kész meghosszabbítani és az ukrán piac szükségleteihez idomítani a szerződést. Wozniak szerint Lengyelország kötelessége energiaügyi szolidaritást vállalni a szomszéd országokkal.

A PGNiG és a Naftogaz között korábban kötött keretszerződés alapján 2016 eleje óta 2017 végéig több mint 1 milliárd köbméter gázt szállítottak Ukrajnának – idézi fel a PGNiG közleménye. Korábbi lengyel sajtóforrások szerint 2017 első négy hónapjában Lengyelország a negyedik legnagyobb gázszállítója volt Ukrajnának.
Naftogaz PGNiG Gazprom gázszállítás